Komisijos komunikatas Europos parlamentui, Tarybai bei Ekonomikos ir Socialinių Reikalų Komitetui - Europos mokymo fondas /* KOM/2006/0832 galutinis */





[pic] | EUROPOS BENDRIJŲ KOMISIJA | Briuselis, 19.12.2006 KOM(2006) 832 galutinis KOMISIJOS KOMUNIKATAS EUROPOS PARLAMENTUI, TARYBAI BEI EKONOMIKOS IR SOCIALINIŲ REIKALŲ KOMITETUI Europos mokymo fondas 1. ĮVADAS Ši ataskaita pateikiama vadovaujantis Tarybos reglamento dėl Europos mokymo fondo (toliau – EMF) įsteigimo, iš dalies pakeisto 2003 m. Tarybos reglamentu[1], 17 straipsniu, kuriuo reikalaujama, kad Komisija nustatytų EMF priežiūros ir vertinimo tvarką bei pateiktų ataskaitą apie šios tvarkos rezultatus. Ataskaitoje siekiama apžvelgti EMF darbe 2002–2005 m. įgytą patirtį. Vertinami geografinės aprėpties, veiklos aplinkos ir EMF vaidmens pokyčiai nuo 2000 m. atsižvelgiant į EMF valdybos 2000 m. lapkričio mėn. priimtą Laikotarpio vidurio darbuotojų ir finansinių išteklių perspektyvą bei į 2003 m. lapkričio mėn. priimtą 2004–2006 m. laikotarpio vidurio perspektyvą . Ataskaita grindžiama išorės rangovo – ITAD įmonės (žr. 3 sk.) nepriklausomų vertintojų pateiktos ataskaitos rezultatais, išvadomis ir rekomendacijomis. Taip pat buvo atsižvelgta į Komisijos patirtį veikiant ir bendradarbiaujant su EMF bei į 2003 m. Komisijos komunikate pateiktas rekomendacijas. Ataskaitoje taip pat įvertinama ES politikos evoliucija trečiųjų šalių atžvilgiu ir tikėtini ES politinių priemonių pokyčiai po 2006 m. Dabartines išorinės paramos programas (Phare, Tacis, Meda ir Cards), atspindinčias dabartinę EMF veiklos apimtį, 2007 m. pakeis trys naujos išorinės paramos priemonės – Europos kaimynystės ir partnerystės priemonė (EKPP), Pasirengimo narystei pagalbos priemonė (PNPP) ir Vystomojo bendradarbiavimo priemonė (VBP). Dėl šių pokyčių reikia atitinkamai pakeisti EMF steigimo reglamentą. Išorinio vertinimo proceso rezultatai parodys, kaip reikėtų pakeisti Tarybos reglamentą dėl EMF. Ataskaitą bendromis jėgomis rengė visos su EMF dirbančios Komisijos tarnybos – Švietimo ir kultūros GD (atsakingas GD), Išorės santykių GD, Plėtros GD, EuropeAid bendradarbiavimo biuras, Užimtumo, socialinių reikalų ir lygių galimybių GD. 2. EUROPOS MOKYMO FONDO VEIKLOS EVOLIUCIJA 2002–2005 M. 2.1. Pagrindinė informacija apie EMF EMF[2] yra įsikūręs Turine, Italijoje. Jame dirba 105 darbuotojai. Fondas yra Bendrijos agentūra, teisiškai įsteigta 1990 m. gegužės 7 d. Tarybos reglamentu (EEB) Nr. 1360/90. Pagrindinis agentūros tikslas, numatytas minėto reglamento 1 ir 2 straipsniuose, yra prisidėti prie profesinio mokymo sistemų plėtros keturiuose agentūros kompetencijai priklausančiuose regionuose: Kaukaze ir Centrinėje Azijoje[3], stojančiosiose šalyse ir šalyse kandidatėse[4], potencialiose šalyse kandidatėse[5] bei pietiniame ir rytiniame Viduržemio jūros regionuose[6]. Paramą gaunančios šalys vadinamos šalimis partnerėmis. Šiuo metu EMF teikia paslaugas šešiems Europos Komisijos generaliniams direktoratams (GD): Švietimo ir kultūros GD (atsakingasis direktoratas), Išorės santykių GD, EuropeAid bendradarbiavimo biurui, Plėtros GD, Įmonių GD (MVĮ plėtros fondo klausimais) bei Užimtumo, socialinių reikalų ir lygių galimybių GD. Kalbant apie paslaugų teikimą, pagrindiniai EMF partneriai šalyse kandidatėse ir potencialiose šalyse kandidatėse dažniausiai yra EB delegacijos (Serbijoje, Juodkalnijoje ir Buvusioje Jugoslavijos Respublikoje Makedonijoje pagrindinis partneris yra Europos rekonstrukcijos agentūra[7]). Kituose regionuose (Kaukaze, Centrinėje Azijoje ir kaimyninėse šalyse) už EB bendradarbiavimo veiklą yra atsakingas EuropeAid bendradarbiavimo biuras kartu su EB delegacijomis. 2.2. Dabartiniai prioritetai ir veikla Dabartiniai EMF prioritetai yra nustatyti remiantis EMF valdybos 2003 m. lapkričio mėn. priimta 2004–2006 m. laikotarpio vidurio perspektyva. Veiklos prioritetai grindžiami ES išorės politika kiekvienos šalies partnerės atžvilgiu. EMF savo veiklą organizuoja naudodamas tris pagrindines priemones: - Paramą EB programoms ir ES politikos priemonių sklaidą; - Gebėjimų ugdymą šalyse partnerėse, informacijos teikimą, analizės atlikimą; - Naujoves, mokymąsi ir plėtrą, įskaitant bandomuosius projektus, kuriais siekiama išanalizuoti šalių partnerių taikant reformos strategijas įgytą patirtį. 2.3. Ankstesni vertinimai, tyrimai ir apžvalgos 2002 m. buvo atliktas išorinis įvertinimas[8], po kurio Komisija 2003 m. viduryje paskelbė Komunikatą[9]. 1997 m. Komunikate[10] buvo aptarti pirmojo išorinio vertinimo rezultatai. 2.4. Finansavimas EMF veikla finansuojama iš Bendrijos biudžeto išorės santykių skyriuje numatytų lėšų, o nuo 2000 m. šios lėšos gaunamos pagal dvi biudžeto eilutes – iš Išorės santykių GD (15 03 03; anksčiau B7-664) ir iš Plėtros GD (15 03 02; anksčiau B7-033). Metinis finansavimas 2002–2005 m. laikotarpiu numatytas Valdybos susitarimuose dėl nustatytų laikotarpio vidurio perspektyvų (atitinkamai 2002–2004 m. ir 2004–2006 m.) Šis preliminarus planavimas priklauso nuo metinės biudžeto procedūros. Tokio finansavimo būdu gaunamos kone visos EMF pajamos. Antrame priede pateikiama viso biudžeto raida (įskaitant skirtas lėšas, perkeltas ir nepanaudotas lėšas), aiškiai parodanti, kaip buvo skirstomos lėšos. 3. IšORINIO VERTINIMO APžVALGA Steigimo reglamento, iš dalies pakeisto 2003 m. Tarybos reglamentu, 17 straipsnyje numatyta, kad Komisija turėtų vertinti EMF veiklą kas trejus metus. Dabartinis išorinis vertinimas buvo pradėtas 2004 m. pabaigoje, o ataskaita turėtų būti pateikta 2006 m. Švietimo ir kultūros GD paskelbė atvirą kvietimą teikti pasiūlymus atlikti išorinį agentūros veiklos vertinimą. Sutartis buvo pasirašyta su ITAD Ltd. (t. y. organizacija, atlikusia ir ankstesnį vertinimą). Buvo įsteigtas iniciatyvinis komitetas, kuriam pirmininkavo Švietimo ir kultūros GD ir kuriame dalyvavo Išorės santykių GD, Plėtros GD, EuropeAid bendradarbiavimo biuro, Užimtumo GD, trijų valstybių narių (valdybos narių) ir EMF atstovai. Bendrieji vertinimo tikslai buvo: - Įvertinti, kaip buvo įgyvendinti įsipareigojimai, kuriuos EMF prisiėmė 2002 m., 2003 m. ir 2004 m. darbo programomis ir 2003 m. veiksmų planu; - Įvertinti, kaip buvo įgyvendinti įsipareigojimai, kuriuos Komisija prisiėmė 2003 m. Komunikatu; - Nustatyti geros patirties pavyzdžius ir parengti rekomendacijas, skirtas problemoms, su kuriomis EMF susidurs 2006–2008 m. programavimo laikotarpiu, spręsti. Išorės vertintojas naudojo keletą metodologinių priemonių. Siekiant suskirstyti minėtus pagrindinius vertinimo klausimus į tam tikras grupes ir padėti Iniciatyviniam komitetui rasti tinkamus ir tikslius atsakymus į šiuos klausimus, buvo sudaryta detali matrica. Vertintojai išanalizavo daug su agentūros veikla susijusių dokumentų ir pačios agentūros trejų metų laikotarpiu atliktus vertinimus. Buvo vykdomi pokalbiai su Komisijos darbuotojais, Europos Parlamento nariais ir didžiąja dauguma EMF darbuotojų. Šią kokybinę informaciją papildė dviejų apklausų duomenys: viena iš jų buvo skirta Komisijos, Europos Parlamento, valstybių narių, šalių partnerių ir kitų organizacijų suinteresuotosioms šalims, o kita atskira apklausa – EMF personalui. Be to, buvo pasirinkti keturi atvejų tyrimai, skirti įvertinti skirtingus regionus, veiklos tipus, temas ir įgyvendinimo laikotarpius, o siekiant detaliai išanalizuoti šiuos atvejus buvo vykstama į keturias šalis partneres. Pirminiai rezultatai buvo pristatyti Valdybai 2005 m. lapkričio mėn. vykusio susitikimo metu, o Bendrosios išorinio vertinimo išvados ir rekomendacijos buvo taip pat aptartos 2006 m. birželio 6 d. Valdybos posėdyje. 4. PAGRINDINĖS IŠORINIO VERTINIMO ATASKAITOS REKOMENDACIJOS BEI KOMISIJOS REAKCIJA IR REKOMENDACIJOS Šiame skyriuje Komisija apibendrina ir analizuoja vertintojo pateiktus rezultatus, išvadas ir rekomendacijas, kurie, Komisijos nuomone, yra verti dėmesio. Kai kuriose rekomendacijose veiklos imtis yra raginama Komisija, kitos skirtos EMF. Komisija ragina EMF išanalizuoti vertintojo pateiktas rekomendacijas ir veikti atsižvelgiant į jas, taip pat nustatyti veiksmus, kurių ketinama imtis. Agentūros lygiu (per Valdybą) ir Komisijos lygiu bus stebima, kaip atsižvelgiama į vertintojo pateiktas išvadas. Ypač daug dėmesio išorinio vertinimo ataskaitoje pateiktoms rekomendacijoms Komisija skirs rengdama Tarybos reglamento dėl EMF veiklos pakeitimą. Siekiant nuoseklumo, šiame skyriuje laikomasi tokios pačios struktūros kaip ir išorinio vertinimo ataskaitos[11] rekomendacijų skyriuje. 4.1. Politika ir strategija Vertintojai nustatė, kad EMF teikia paslaugas sutelkdamas dėmesį į aiškius strateginius tikslus, išdėstytus Laikotarpio vidurio perspektyvoje ir Darbų programos planavimo dokumentuose, ir atsižvelgdamas į regionų ypatumus pagal ES išorinių santykių politikos prioritetus. Be to, įvertinime nurodoma, kad EMF programos atitiko tiek ES, tiek atskirų šalių strategijas ir kad EMF veikla darė poveikį reformos vykdymo krypčiai. Įvertinime patvirtinama, kad EMF veiklos rezultatai yra geri. Europos Komisija Briuselyje ir jos delegacijos EMF veiklos poveikį profesiniam švietimui ir mokymui teikiant įvairias paslaugas vertina kaip teigiamą. Dėl institucijos tvarumo, gero reformos konteksto suvokimo, ekspertų tinklo bei gebėjimo lanksčiai ir greitai reaguoti į reikalavimus sukuriama pridėtinė EMF veiklos vertė. Įvertinime padaryta išvada, kad šiuo metu EMF suteikti pernelyg menki įgaliojimai, apribojantys fondo veiklą tik profesinio švietimo ir mokymo sritimi, tačiau taip pat paminima, kad pastaraisiais metais ir Komisija, ir pats EMF šiuos įgaliojimus žvelgė kiek lanksčiau. Atliekant būsimą EMF suteiktų įgaliojimų peržiūrą turėtų būti „ atsižvelgiama į tai, kad profesinis švietimas ir mokymas yra viena iš didesnės programos – Žmogiškųjų išteklių plėtros – dalių “, o vertintojai rekomenduoja, kad į planuojamą peržiūrą „ reikėtų įtraukti tokius terminus, kaip žmogiškųjų išteklių plėtra, profesinis švietimas ir mokymas, mokymasis visą gyvenimą bei atsižvelgti į jų ryšius su darbo rinka ir užimtumu “. Ataskaitoje taip pat buvo teigiama, kad reikėtų kiek lanksčiau žvelgti į EMF geografinę aprėptį. Tai leistų Bendrijai išnaudoti ypatingą EMF kompetenciją panašaus išsivystymo lygio šalyse, susiduriančiose su panašiomis socialinėmis ir ekonominėmis problemomis. Vertintojai pabrėžia, kad didesnį lankstumą fondo įgaliojimų atžvilgiu turėtų „lydėti“ tam tikros priemonės, padedančios užtikrinti griežtą EMF veiklos prioritetų nustatymą. Komisija iš esmės sutinka su vertintojų analize ir rekomendacijomis, ypač kalbant apie agentūros veiklos sritis. Vis didėjanti mokymosi visą gyvenimą svarba rengiant ES politines nuostatas ir priemones švietimo ir mokymo srityse rodo, kad reikėtų išplėsti EMF veiklos sritis. Komisija siūlo į šį klausimą atkreipti dėmesį būsimojoje EMF reglamento peržiūroje ir išplėsti fondo įgaliojimus siekiant „ES išorės santykių politikos priemonėmis prisidėti prie žmogiškųjų išteklių plėtros gerinimo, ypač švietimo ir mokymo srityse atsižvelgiant į mokymosi visą gyvenimą perspektyvą ir sprendžiant susijusius darbo rinkos klausimus“. Komisijos nuomone, ribotus išteklius turintis EMF geografiniu požiūriu neturėtų keisti savo veiklos. Todėl siūloma, kad pagrindinė EMF veiklos sfera būtų apibrėžiama atsižvelgiant į Pasirengimo narystei pagalbos priemonę (PNPP) ir į Europos kaimynystės ir partnerystės priemonę (EKPP). Siekiant užtikrinti galimybę pasinaudoti EMF kompetencija regionuose, kurie geografiniu požiūriu nėra svarbiausi EMF veiklos sričiai (pavyzdžiui, Centrinės Azijos šalyse), siūloma, kad EMF Valdyba priimtų atitinkamą ad hoc sprendimą, pagrįstą Komisijos pasiūlymu. 4.2. EMF programų veiksmingumas ir efektyvumas Ataskaitoje buvo vertinamas EMF veiklos – ypač šalių partnerių lygmeniu atliekamo darbo –veiksmingumas ir efektyvumas. Pagrindinis informacijos ir analizės šaltinis buvo šalies tyrimai, kuriuose buvo detaliai nagrinėjamas EMF veiklos veiksmingumas ir efektyvumas atrinktose keturiose šalyse partnerėse. Dėl sektoriaus pobūdžio, EMF veiklos apimties ir didelio suinteresuotųjų šalių skaičiaus vertintojams buvo sudėtinga įvertinti konkrečius EMF veiklos rezultatus ir jos poveikį. Apskritai kalbant, ataskaitoje buvo padaryta išvada, kad EMF, siekdamas prisidėti prie profesinio švietimo ir mokymo reformos šalyse partnerėse, veikė veiksmingai ir efektyviai. „ Tiek Europos Komisija Briuselyje, tiek jos delegacijos EMF veiklos indėlį vertina kaip labai teigiamą, nes per įvairias paslaugas skleidžiant patirtį profesinio švietimo ir mokymo bei žmogiškųjų išteklių plėtros srityse teikiama nauda vartotojams. “ Be to, EMF padeda skleisti patirtį profesinio švietimo ir mokymo politikos bei reformos srityse ir tokiu būdu labai prisideda prie reformos proceso bei supažindina suinteresuotąsias šalis su ES politikos principais. Vertintojai nustatė, kad paties EMF veikla papildė veiklą pagal Komisijos finansuojamas programas ir prisidėjo prie didesnio jų įgyvendinimo veiksmingumo. Vis dėlto, svarbiausia ataskaitoje nagrinėjama problema – kaip užtikrinti tvirtą EMF bandomosios veiklos ir didesnio masto EB finansuojamos veiklos arba kitų donorų finansuojamos veiklos ryšį. Ataskaitoje daroma išvada, kad EMF turėtų teikti įvairias paslaugas tiek Komisijai, tiek šalims partnerėms. Remdamasi šia analize ir atsižvelgdama į naujas išorinės paramos priemones, Komisija būsimojoje reglamento peržiūroje siūlo persvarstyti EMF funkcijas. Komisijos nuomone ateinančiais metais EMF turėtų atlikti tokias funkcijas: - Teikti informaciją, analizuoti politines priemones ir patarti žmogiškųjų išteklių plėtros klausimais bei klausimais, susijusiais su jų ryšių su sektorių politikos tikslais šalyse partnerėse; - Remti suinteresuotąsias šalis šalyse partnerėse padedant joms ugdyti gebėjimus plėtoti žmogiškuosius išteklius; - Palengvinti donorų, dalyvaujančių žmogiškųjų išteklių plėtros reformoje šalyse partnerėse, keitimąsi informacija ir patirtimi; - Remti Bendrijos teikiamos paramos, skirtos žmogiškiesiems ištekliams šalyse partnerėse plėtoti, teikimą, stebėseną ir analizę; - Skleisti informaciją, skatinti tinklų kūrimą, taip pat keitimąsi patirtimi ir gerąja praktika žmogiškųjų išteklių plėtros klausimais tarp Europos Sąjungos ir šalių partnerių bei tarp pačių šalių partnerių. 4.3. EMF programų stebėsena Vertinimo ataskaitoje buvo atkreiptas dėmesys į poreikį padidinti EMF gebėjimą geriau stebėti savo veiklą projektų ir šalių lygmeniu. Šiuo atžvilgiu ataskaitoje taip pat buvo pripažinta, kad EMF pasiekimų šalių lygmeniu stebėsena yra labai sudėtinga, nes didelė EMF veiklos dalis negali būti priskirta konkrečiam projektui, kurį vykdant atskirais veiksmais siekiama tam tikrų rezultatų. EMF veikla yra labiau susijusi su informacijos srautų judėjimo palengvinimu, o ne su kokių nors produktų kūrimu ar rezultatų siekimu (leidiniais, nauja darbotvarke ar pan.). Be to, daugeliu atveju EMF, planuodamas, rengdamas ir vykdydamas projektus, iš esmės tik teikė paslaugas EK tarnyboms. Ataskaitoje pažymima, kad pagrindinis EMF uždavinys – ne tik stebėti, kaip rengiamas tam tikras dokumentas, bet ir įvertinti šio dokumento poveikį nacionaliniams planams ir su reformomis susijusiems veiksmams. Vertinant buvo padaryta išvada, kad dabartinė EMF stebėsenos sistema, kuri buvo parengta siekiant stebėti veiklos ir pavienių projektų rezultatus, netinka EMF paslaugų ar produktų arba EMF poveikio profesinio švietimo ir mokymo reformos šalies lygiu kokybei matuoti. Komisija sutinka su teigiamomis vertintojų išvadomis dėl Tempus programai skirtos EMF techninės paramos veiksmingumo ir efektyvumo. Ypač Komisija vertina tai, kad, nepaisant vertinimo laikotarpį lydėjusio netikrumo dėl Tempus programos ateities, EMF Tempus programos skyrius toliau tinkamai reagavo į pokyčius ir veiksmingai dirbo. Komisija pritaria išorės vertintojo analizės išvadoms, kad EMF turėtų sustiprinti stebėsenos šalies lygmeniu sistemą. Būtina sistemingai rinkti prieinamą informaciją apie konkrečios šalies programą, kad būtų galima organizacijos lygiu priimti tinkamus sprendimus. Komisija ragina EMF atsižvelgti į šias išorės vertintojo pateiktas pastabas ir rekomendacijas bei parengti tinkamą stebėsenos sistemą, kurią taikant būtų pašalinti minėti trūkumai. Vertintojas pažymi, kad „ pagrindinis uždavinys yra taikyti tokius metodus, kurie padėtų kaupti šiame lygmenyje vertingą informaciją taip, kad procedūra nebūtų pernelyg sudėtinga ar mašinali .“ 4.4. Valdymo struktūros Ypatingą dėmesį vertintojai skyrė Valdybos vaidmeniui, strateginės krypties nustatymo klausimui, narystės kriterijams, posėdžių organizavimui, naujų narių priėmimo procesui, taip pat iš anksto prieš posėdžius pateikiamai informacijai ir informacinei medžiagai. Ataskaitoje pažymima, kad pagrindinis Valdybos uždavinys yra inter alia patvirtinti siūlomą metinę darbų programą ir biudžetą, atsižvelgiant į galutinį Europos Parlamento patvirtinimą. Vertintojai daro išvadą, kad, nors Valdyba ir atlieka savo pagrindinį vaidmenį, kyla klausimų dėl jos efektyvaus vaidmens priimant strateginius sprendimus. Ataskaitoje pripažįstama, kad pagrindinę strateginę kryptį formuoja pirmininkas ir Komisijos nariai, ir analizuojama, ar įmanoma tikėtis, kad kiti Valdybos nariai, atsižvelgiant į nevienodą jų pagrindą, kurį formuoja iš esmės nacionalinės ES švietimo sistemos, ir į EMF vaidmenį ir atsakomybę, daugiausiai susijusius su išorinių santykių politikos klausimais, taip pat galėtų įnešti prasmingą indėlį kuriant strateginę fondo viziją. Vertinant Patariamąjį forumą, ataskaitoje daroma išvada, kad tinklas suteikia puikią galimybę Europos Komisijos, valstybių narių, šalių partnerių ir tarptautinių organizacijų atstovų dialogui. Vis dėlto ataskaitoje taip pat buvo pažymėta, kad Patariamajam forumui nepavyksta pasiekti kito tikslo – patarti Valdybai būsimos darbų programos klausimais. Komisija iš dalies pritaria išorės vertintojo analizei ir rekomendacijoms. Tačiau EMF tikslai yra teisiškai apibrėžti, o jo veikla ir prioritetai iš esmės priklauso nuo išorinių santykių politikos nuostatų ir ES taikomų priemonių. Todėl sunku pasakyti, koks reikšmingas galėtų (ar turėtų) būti Valdybos vaidmuo priimant strateginius sprendimus. Rekomendaciją steigti pakomitečius, kurie spręstų su svarbiom bylom susijusius klausimus, reikėtų nagrinėti toliau. Komisija nėra įsitikinusi, ar reikėtų pritarti pasiūlymui siekti papildomo finansavimo EMF Valdybos administratoriaus darbo vietai sukurti. Komisija Europos Parlamentui ir Tarybai pateikė Tarpinstitucinio susitarimo dėl Europos reguliavimo agentūrų sistemos projektą (COM(2005)59; 2005 m. vasario mėn.) (IIAOFERA). Susitarime siūloma, kad agentūrų administracinių tarybų dydis būtų ribojamas tiek, kad būtų skatinamas veiksmingas sprendimų priėmimas ir iki minimumo sumažinamos veiklos išlaidos, taip pat kad Tarybos ir Komisijos paskirtųjų narių balsų skaičiai būtų lygiaverčiai. Komisija laikysis šių principų savo pasiūlyme dėl peržiūrėto EMF reglamento. Komisija pritaria vertintojo išvadai, kad „ Patariamasis forumas yra atsietas nuo teisiškai numatytų jo funkcijų “. Patariamasis forumas yra svarbus tinklas, tačiau kaip EMF valdymo organas jis yra iš esmės praradęs savo teisinę funkciją. Vis dažniau EMF veikla planuojama dialogo su Komisija būdu remiantis ES išorinės paramos prioritetais, o Patariamojo forumo teisinės nuomonės nebeatlieka tokio reikšmingo vaidmens sudarant metinės EMF veiklos programą. Todėl siūloma peržiūrint EMF reglamentą forumo nebeįtraukti kaip teisinio organo. Komisija ragina EMF išanalizuoti vertintojo rekomendacijas vertinant Patariamojo forumo veiklą. 4.5. Komunikacija ir informacijos sklaida Įvertinime daroma išvada, kad EMF organizacijos lygmeniu sėkmingai naudoja profesionaliai parengtą komunikacijos sistemą – turi savo tinklavietę ir leidžia leidinius. Vertintojai pažymėjo, kad komunikacijos ir informacijos sklaidos sistema nuo pastarojo vertinimo ženkliai patobulėjo. Iš ataskaitos matyti, kad EMF komunikacinės iniciatyvos (ypač tinklavietė, seminarai, vizitų mainai, informacinio biuletenio spausdinimas (80 %)) buvo labai veiksmingos. Vis dėlto, ataskaitoje taip pat pabrėžta, kad galbūt EMF yra pernelyg reklamuojama kaip institucija. Todėl ataskaitoje siūloma stiprinti EMF gebėjimus veiksmingai informuoti apie fondo pasiekimus ir veiklos rezultatus, taip pat skleisti idėjas bei platinti informacinę medžiagą tam tikrais su profesiniu švietimu ir mokymu susijusiais klausimais. Taip pat derėtų apsvarstyti informacinės medžiagos sklaidos šalių partnerių kalbomis plėtros galimybes – taip būtų suteikiama galimybė suinteresuotosioms šalims šalyse partnerėse gauti informacijos apie fondo veiklą. Komisija džiaugiasi nuo paskutiniojo vertinimo padarytais teigiamais pokyčiais komunikacijos ir informacijos sklaidos srityje. Ji ragina EMF išnagrinėti išorės vertintojų pateiktas rekomendacijas ir imtis atitinkamų atitaisomųjų veiksmų. 5. IšVADA Komisija sutinka su bendru teigiamu EMF veiklos veiksmingumo ir efektyvumo vertinimu ir mano, kad agentūra reikšmingai prisidėjo prie Bendrijos veiklos profesinio švietimo ir mokymo srityje bei reformuojant darbo rinką bendradarbiaujančiuose regionuose. Komisija pripažįsta EMF darbą – ekspertų paslaugų teikimą – rengiant ir įgyvendinant projektus. Kaip jau nurodė vertintojai, EMF turi peržiūrėti savo veiklos planavimo ciklą, ypač nagrinėjant vidutinės trukmės laikotarpio prioritetų, metinės darbų programos, pavienių šalių planų, metinių veiklos ataskaitų tarpusavio ryšių sustiprinimo ir sukonkretinimo būdus. Siekiant palengvinti tikslų ir uždavinių įgyvendinimo seką bei tam tikrose intervencijos srityse EMF daromą poveikį, reikėtų nustatyti atitinkamus išmatuojamus rodiklius. Reikėtų ieškoti naujų būdų atitinkamos su profesiniu švietimu ir mokymu susijusios medžiagos rengimui bei sklaidai tobulinti, taip pat stiprinti EMF gebėjimus skleisti informaciją apie pasiekimus ir rezultatus. Naujųjų išorinės pagalbos priemonių – PNPP ir EKPP – įvedimas žymi reikšmingą žingsnį link politinėmis priemonėmis, o ne programomis pagrįsto požiūrio į išorinę paramą įvairiuose sektoriuose. Abi šios priemonės yra skirtos teikti paramą, padedančią šalims partnerėms siekti vidaus reformų atitinkamuose sektoriuose. Tikslai nustatomi diskutuojant su šalių partnerių vyriausybėmis, o parama teikiama, kad jos galėtų įgyvendinti pačios šalies parengtų ir vykdomų reformų procesus. Susiklosčius tokioms aplinkybėms, EMF privalės teikti Komisijai vis daugiau informacijos ir gautų rezultatų, susijusių su politikos priemonių rengimo ir programavimo etapais. Taip pat daug dėmesio turi būti skiriama šalims partnerėms teikiamai pagalbai, skirtai sustiprinti jų gebėjimus rengti ir įgyvendinti vietos reformų strategijas, bei tinklų veiklos skatinimui, keitimuisi patirtimi ir gerosios praktikos mainams tarp ES ir šalių partnerių ir tarp pačių šalių partnerių. Atsižvelgdamas į šią naują aplinką, EMF turėtų atitinkamai pakeisti savo veiklos organizavimą ir veiklos būdus. Bendradarbiaudama su Valdyba ir Komisija, agentūra privalo nustatyti aiškius prioritetus ir sutelkti turimus išteklius svarbiausiai veiklai vykdyti. Siekiant užtikrinti, kad agentūros veikla ir toliau teiktų naudos ir būtų aktuali, tiek Komisija, tiek EMF privalės atidžiau vertinti ir stebėti paslaugų pasiūlą ir paklausą. Tai reiškia, kad Komisija turėtų visapusiškai informuoti EMF apie naujus ar keičiamus prioritetus ir strategijas. O siekiant užtikrinti tinkamą derinimą su EB veikla ir šios veiklos matomumą, EMF turėtų atitinkamai informuoti Komisijos tarnybas veiklos šalyje ir centrinėje būstinėje apie savo veiklą, iniciatyvas, bendravimą su suinteresuotosiomis šalimis šalyse partnerėse, kitais tarptautiniais donorais ir agentūromis. Todėl reikia, kad abi šalys dar kartą įsipareigotų artimai bendradarbiauti ir keistis informacija. EMF vadovai turėtų ir toliau dėti pastangas siekdami nustatyti aiškią agentūros veiklos viziją – jos, kaip Europos šios srities žinių branduolio, padėtį ir vaidmenį naujoje institucinėje aplinkoje. Apskritai Komisija mano, kad išorės vertinimo ataskaitoje pateikiama vertingų pastabų ir rekomendacijų, kaip reikėtų plėtoti EMF – žinių centro – veiklą. Komisija ragina EMF pateikti Valdybai Veiksmų plano projektą, kuriame būtų analizuojamos vertintojo ir Komisijos šioje ataskaitoje pateiktos rekomendacijos ir siūlomi atitinkami veiksmai. Komisija, siūlydama peržiūrėtą EMF reglamentą, taip pat suteiks galimybę diskutuoti su Europos Parlamentu ir Taryba ir keistis informacija apie EMF vaidmenį ateityje, apie jo tikslus ir prioritetus bei valdymo struktūrą. [pic] 2 priedas BIUDŽETAS 2002–2006 M. Metai | Bendrijos parama | Personalo išlaidos | Administracinės ir infrastruktūros išlaidos | Veiklos išlaidos | Personalo planas | Skirtos lėšos | Į kitus metus perkeltos lėšos | Nepanaudotos lėšos | | 2002 | B7-664: 12.8 B7-033 4.0 Iš viso: 16.8m |9 890 000 (63,0 %) |1 386 050 (8,0 %) |5 523 950 (29,0 %) |105 |16 795 986 |3 365 833 |4 014 | | 2003 | 15 03 03 13.7 15 03 02 3.5 Iš viso: 17.2m |10 529 000 (65,0 %) |1 421 000 (8,0 %) |5 250 000 (27,0 %) |104 |16 969 378 |1 725 970 |230 622 | | 2004 | 15 03 03: 15.1 15 03 02: 2.5 Iš viso: 17.6m | 10 993 973 (62,0 %) |1 390 027 (8,0 %) |5 276 000 (30,0 %) |104 |17 321 617 |1 537 855 |278 383 | | 2005 | 15 03 03: 16.0 15 03 02: 2.5 Iš viso: 18.5m | 11 287 000 (61,0 %) |1 453 000 (8,0 %) |5 760 000 (31,0 %) |104 |18 089 560 |2 729 149 |410 440 | | 2006 | 15 03 03: 16.95 15 03 02 : 2.5 Iš viso: 19.45m | 11 956 800 61,0 % |1 688 000 9,0 % |5 805 200 30,0 % |105 | | | | |Nuo 2003 m. biudžetas imtas sudarinėti pagal veiklos sritis – B7-033 keičiamas į 15 03 02, B7-664 keičiamas į 15 03 03. [1] 2003 m. bir˛elio 18 d. Tarybos reglamentas (EB) Nr. 1648/2003. [2] EMF tinklavietė: http://www.etf.eu.int/ [3] Armėnija, Azerbaidžanas, Baltarusija, Gruzija, Kazachstanas, Kirgizija, Moldova, Mongolija, Rusijos Federacija, Tadžikistanas, Turkmėnistanas, Ukraina, Uzbekistanas [4] Bulgarija, Kroatija, Rumunija, Turkija ir Buvusioji Jugoslavijos Respublika Makedonija [5] Albanija, Bosnija ir Hercegovina, Serbija, įskaitant Kosovą (pagal JT Saugumo Tarybos rezoliuciją Nr. 1244) ir Juodkalnija [6] Alžyras, Egiptas, Izraelis, Jordanija, Libanas, Marokas, Palestinos savivalda (Vakarų Krantas ir Gazos ruožas), Sirija, Tunisas [7] ˇr. ERA tinklavietę: http://ear.europa.eu/ [8] Europos mokymo fondo išorinis vertinimas ( External Evaluation of the European Training Foundation) , ITAD, 2002 m. lapkričio mėn.: http://ec.europa.eu/dgs/education_culture/evalreports/index_en.htm#ETFinterim1 [9] COM (2003) 287, 2003 5 22 [10] COM (1997) 379, 1997 7 18 [11] Europos mokymo fondo išorinis vertinimas ( External Evaluation of the European Training Foundation) , ITAD, 2006 m. birželio mėn.: http://ec.europa.eu/dgs/education_culture/evalreports/index_en.htm#ETFinterim3 Direktorius Muriel Dunbar Planavimas, stebėsena ir vertinimas Peter Greenwood Tempus Marleen Voordeckers Vykdomasis skyrius Sandra Stefani Išorės komunikacija Bent Sørensen Administracija ir centrinės tarnybos Olivier Ramsayer EMF struktūra, 2006 01 01